Biroul Permanent 

al Parlamentului Republicii Moldova


În temeiul art.73 al Constituţiei Republicii Moldova şi articolului 47 din Regulamentul Parlamentului, se înaintează cu titlu de iniţiativă legislativă proiectul de Hotărîre privind modificarea Hotărîrii nr.71-XIV din 02.07.98 privind asigurarea dreptului la petiţionare în Parlament. 
Anexă: 1. Proiectul hotărîrii

             2. Nota informativă
       Deputatul în Parlament                                                         Iurie ŢAP
Proiect

H O T Ă R Î R E

privind modificarea Hotărîrii nr. 71-XIV din 02.07.98 privind asigurarea dreptului la petiţionare în Parlament 
Parlamentul adoptă prezenta hotărîre.

Art.I. Se modifică art.5 după cum urmează: 

”(5) Organizarea audienţei şi analiza audienţelor acordate revin secţiei petiţii şi audienţe a Aparatului Parlamentului”.
Art. II. Se modifică art.6 după cum urmează:

”(6) Controlul asupra executării prezentei hotărîri îl va exercita Comisia administraţie publică, mediu şi dezvoltare regională”.

Art. III. Prezenta hotărîre intră în vigoare la data adoptării.

PREŞEDINTELE PARLAMENTULUI

NOTĂ INFORMATIVĂ

cu privire la modificarea Hotărîrii nr. 71-XIV din 02.07.98 

privind asigurarea dreptului la petiţionare în Parlament 

Constituţia Republicii Moldova (art.52 şi art.53), Legea nr. 190-XIII din 19.07.04 cu privire la petiţionare şi Legea nr. 982 – XIV din 11.05.2000 privind accesul la informaţie; Hotărîrea Parlamentului nr. 71-XIV din 02.07.98 privind asigurarea dreptului la petiţionare în Parlament şi Hotărîrea Guvernului nr. 208 din 31.03.1995 pentru aprobarea instrucţiunilor privind ţinerea lucrărilor de secretariat referitoare la petiţiile persoanelor fizice şi juridice, adresate organelor de stat, întreprinderilor, instituţiilor şi organizaţiilor Republicii Moldova, stipulează dreptul, dar şi modalitatea de examinare a petiţiilor cetăţenilor.

Anual conducerii Parlamentului Republicii Moldova îi sunt adresate aproximativ 4000 de petiţii. Pe parcursul anului 2009 au fost recepţionate 3229 de petiţii şi adresări verbale, în care au fost abordate 3418 chestiuni. Conţinutul şi caracterul adresărilor reflectă situaţia social-economică a ţării.

Analizînd datele statistice pentru anul precedent, constatăm că cele mai multe adresări (1076) au fost înregistrate la compartimentul „Chestiuni privind asigurarea legislaţiei şi menţinerea ordinei publice”, dintre care 424 fac referire la legalitatea hotărîrilor judecătoreşti şi executarea acestora. 

Un număr considerabil de adresări vizează chestiuni ce ţin de protecţia socială (304), dintre care 190 conţin cereri de acordare a ajutorului material necesar pentru tratament, procurarea medicamentelor, achitarea datoriilor pentru plata serviciilor comunale. Comparativ cu anul 2008, s-a majorat în 2009 numărul petiţiilor înregistrate la compartimentul „Chestiuni privind activitatea de muncă”, în 96 de cazuri fiind abordată problema angajării în cîmpul muncii.

Redistribuindu-le geografic, cele mai multe petiţii au parvenit din mun. Chişinău (1045), mun. Bălţi (183), r. Soroca (135), r. Edineţ (94), r. Orhei (92). 

Numărul mare de solicitări adresate organului legislativ denotă faptul că autorităţile responsabile, în special cele locale, examinează superficial petiţiile cetăţenilor. Acest subiect a fost expus şi în presa periodică (vezi articolul Puterea trece, scrisorile rămîn, publicat în ziarul Timpul din 21 ianuarie 2010).

Dreptul cetăţenilor la petiţionare în Parlament, în prezent, este realizat prin activitatea secţiei petiţii şi audienţe – subdiviziune structurală a Aparatului Parlamentului. Art. 5 al Hotărîrii nr.71-XIV din 02.07.98 privind asigurarea dreptului la petiţionare în Parlament, stipulează că organizarea audienţei şi analiza audienţelor acordate revin sectorului scrisori şi audienţă al Aparatului Parlamentului. Art. 6 menţionează că, controlul asupra executării acestei hotărîri îl va exercita Comisia pentru control şi petiţii. În scopul eliminării neconcordanţelor considerăm necesară modificarea Hotărîrii nr.71-XIV din 02.07.98, iar responsabilitatea ce ţine de controlul asupra executării Hotărîrii privind asigurarea dreptului la petiţionare în Parlament propunem să fie pusă în seama Comisiei administraţie publică, mediu şi dezvoltare regională. 

